VENDIM

Nr. 152, datë 11.3.2026
PËR DISA SHTESA DHE NDRYSHIME NË VENDIMIN NR. 566, DATË 29.7.2022, TË KËSHILLIT TË MINISTRAVE, “PËR PËRCAKTIMIN E KRITEREVE DHE TË PROCEDURAVE TË PËRZGJEDHJES SË ORGANIZATAVE RINORE DHE ORGANIZATAVE PËR TË RINJTË, QË PËRFITOJNË FINANCIME NGA FONDET GRANT NGA BUXHETI I SHTETIT, TË DEDIKUARA PËR RININË”

Në mbështetje të nenit 100 të Kushtetutës dhe të pikës 3, të nenit 15, të ligjit nr. 75/2019, “Për rininë”, të ndryshuar, me propozimin e ministrit të Turizmit, Kulturës dhe Sportit, Këshilli i Ministrave 
VENDOSI:

I. Në vendimin nr. 566, datë 29.7.2022, të Këshillit të Ministrave, “Për përcaktimin e kritereve dhe të procedurave të përzgjedhjes së organizatave rinore dhe organizatave për të rinjtë, që përfitojnë financime nga fondet grant nga buxheti i shtetit, të dedikuara për rininë”, bëhen këto shtesa dhe ndryshime:

1. Në titull, pas fjalëve “... organizatave për të rinjtë ...” shtohen “... bashkive dhe grupeve joformale rinore ...”. 

2. Kudo në tekst, fjalët “... dhe njësitë e vetëqeverisjes vendore …” zëvendësohen me “ ... bashkitë dhe grupet joformale rinore ...”.

3. Në shkronjën “d”, të nenit 2, fjalët “... sipas këtij vendimi ...” zëvendësohen me “... sipas përcaktimeve të legjislacionit në fuqi për përbërjen, kriteret dhe procedurat e përzgjedhjes së anëtarëve të komisionit të vlerësimit ...”.

4. Në nenin 6 bëhen ndryshimet, si më poshtë vijon:

a) Titulli i nenit zëvendësohet me fjalën “Bashkia”;

b) Fjalët “Njësia e vetëqeverisjes vendore, sipas pikës 2, të nenit 7, të ligjit nr. 75/2019, “Për rininë”,...” zëvendësohen me “Bashkia ...”.

5. Pas nenit 6 shtohet neni 6/1, me këtë përmbajtje:

“Neni 6/1

Grupi joformal rinor

1. Grupi joformal rinor është një formë organizimi e përkohshme dhe vullnetare e të rinjve, e krijuar për konceptimin dhe zbatimin e një iniciative konkrete, me interes komunitar në fushën e zhvillimit rinor, përfshirjes ose mirëqenies së të rinjve.

2. Grupi joformal rinor mund të kërkojë të përfitojë mbështetje financiare nga fondet grant të buxhetit të shtetit, në përputhje me nenin 13/1, të ligjit nr. 75/2019, “Për rininë”, të ndryshuar, kur plotëson kriteret e mëposhtme:

a) Grupi përbëhet nga të paktën 4 (katër) anëtarë të moshës 15–29 vjeç, të cilët angazhohen në mënyrë vullnetare për realizimin e një iniciative të bazuar në nevojat e komunitetit;

b) Grupi vepron mbi baza joformale dhe nuk ka personalitet juridik, por organizohet rreth një qëllimi të përbashkët dhe një plani veprimi të qartë;

c) Grupi cakton një përfaqësues në moshë madhore, me zotësi të plotë për të vepruar, i cili përfaqëson grupin në marrëdhëniet me Agjencinë Kombëtare të Rinisë dhe palët e treta, si dhe mban përgjegjësi administrative dhe financiare për përdorimin e fondeve;

ç) Grupi paraqet një deklaratë të nënshkruar nga të gjithë anëtarët, ku përcaktohen përbërja e grupit, qëllimi i iniciativës, rolet e brendshme dhe angazhimi për zbatimin dhe raportimin e projektit;

d) Fondet e përfituara administrohen në përputhje me kushtet e kontratës së grantit dhe legjislacionin në fuqi për menaxhimin e fondeve publike;

dh) Grupi dhe përfaqësuesi i tij angazhohen për raportim përshkrues e financiar, si dhe i nënshtrohen kontrollit dhe verifikimit nga Agjencia Kombëtare e Rinisë dhe organet kompetente;

e) Iniciativa është jofitimprurëse, me interes publik/komunitar;
ë) Grupi angazhohet për respektimin e parimeve të mosdiskriminimit, barazisë gjinore, përfshirjes sociale dhe vlerave demokratike.”.

6. Nenet 8 dhe 9 shfuqizohen.
7. Në nenin 11 bëhen shtesat dhe ndryshimi i mëposhtëm:

a) Në fund të pikës 1, shtohet fjalia “Aplikimi për mbështetje me grant kryhet elektronikisht nëpërmjet portalit “e-Albania”.”;

b) Në pikën 2, fjalët “... dorëzon dokumentacionin ...” zëvendësohen me “... ngarkon dokumentacionin në portalin qeveritar “e-Albania” ...”;

c) Në fund të shkronjës “a”, të pikës 2, shtohen fjalët “... dhe ekstraktin historik të lëshuar nga gjykata.”;
ç) Pas pikës 2 shtohen pikat 2/1 dhe 2/2, me këtë përmbajtje:

 “2/1. Bashkia, që merr pjesë në thirrjen e shpallur për konkurrim, plotëson dokumentet e aplikimit të thirrjes dhe ngarkon dokumentacionin përkatës në portalin qeveritar “e-Albania”, i cili provon plotësimin e kritereve, të përcaktuara në nenin 6, të kreut II, të këtij vendimi, si dhe dokumentet e mëposhtme:

a) Planin arkitekturor për ndërtimin ose rikonstruksionin e objektit publik të infrasktrukturës rinore;
b) Preventivin e punimeve për ndërtimin ose rikonstruksionin e objektit publik të infrastrukturës rinore;

c) Dokumentin që vërteton pronësinë mbi objektin publik të infrastrukturës rinore.

2/2. Grupi joformal rinor, që merr pjesë në thirrjen e shpallur për konkurrim përmes personit të autorizuar, plotëson dokumentet e aplikimit të thirrjes dhe ngarkon dokumentacionin përkatës në portalin qeveritar “e-Albania”, që provon plotësimin e kritereve të përcaktuara, sipas rastit, në nenin 6/1, të kreut II, të këtij vendimi.”.

8. Pas pikës 3, të nenit 15, shtohet pika 4, me këtë përmbajtje:
“4. Lista e projektpropozimeve fituese të grupeve joformale rinore miratohet nga ministri përgjegjës për rininë, brenda 5 (pesë) ditëve kalendarike nga përfundimi i procesit të vlerësimit. Nëse ministri ka vërejtje për procesverbalin e vlerësimit dhe dokumentacionin shoqërues, e rikthen praktikën pranë komisionit, të shoqëruar me vërejtjet përkatëse. Komisioni mblidhet dhe reflekton vërejtjet në procesverbalin e vlerësimit, brenda 10 (dhjetë) ditëve kalendarike nga përfundimi i procesit të vlerësimit.”.
9. Në pikën 1, të nenit 16, dhe kudo në përmbajtjen e projektvendimit, fjalët “... e miratimit të procesverbalit të vlerësimit të projektpropozimeve ...” zëvendësohen me “... e miratimit të listës së projektpropozimeve fituese ...”.
10. Në nenin 17 bëhen shtesat dhe ndryshimet e mëposhtme:

a) Në pikën 1, pas fjalëve “... njofton kandidatin ...” shtohen “... nëpërmjet portalit qeveritar “e-Albania” ...”;

b) Në fjalinë e parë, të pikës 2, fjalët “... miratimin e tij ...” zëvendësohen me “... miratimin, nëpërmjet portalit qeveritar “e-Albania” ...”;
c) Në pikën 3, pas fjalës “... njofton ...” shtohen fjalët “... nëpërmjet portalit qeveritar “e-Albania”...”;

ç) Në pikën 4, fjalët “... pranë ministrit përgjegjës për rininë ...” zëvendësohen me “... sipas rastit, pranë ministrit përgjegjës për rininë apo titullarit të AKR-së ...”.
11. Neni 18 ndryshohet, si më poshtë vijon:

“Neni 18 

E drejta e ankimit

Organizata rinore, organizata për të rinjtë, bashkia dhe grupi joformal rinor, të përzgjedhura jofituese në procedurën e konkurrimit, kanë të drejtë të paraqesë ankim administrativ pranë ministrit përgjegjës për rininë në portalin qeveritar “e-Albania”. Ankimi paraqitet brenda 10 (dhjetë) ditëve nga njoftimi për mosshpalljen fitues. Ankimi shqyrtohet brenda 10 (dhjetë) ditëve nga komisioni ad hoc për shqyrtimin e ankimit. Përbërja emërore e komisionit përcaktohet me urdhër të ministrit. Rregullat, procedurat dhe afatet kohore të ankimit administrativ bazohen në dispozitat e Kodit të Procedurave Administrative. Në rast të pasaktësive ose mangësive formale në kërkesën për ankim, autoriteti kompetent i jep palës një afat të arsyeshëm për plotësimin e tyre, në përputhje me Kodin e Procedurave Administrative.”.

12. Pas pikës 2, të nenit 20, shtohet pika 3, me këtë përmbajtje:

 “3. Grupit joformal rinor i lëvrohet fondi për projektin në 3 (tri) këste:

a) Kësti i parë, 50 (pesëdhjetë) % e vlerës së fondit, menjëherë pas nënshkrimit të kontratës së grantit;

b) Kësti i dytë, 40 (dyzet) % e vlerës së fondit, menjëherë pas miratimit nga AKR-ja të raportit përshkrues e financiar të fazës së parë;

c) Kësti i tretë, 10 (dhjetë) % e vlerës së fondit, pas miratimit nga AKR-ja të raportit përshkrues dhe financiar përfundimtar.”.

13. Kreu V emërtohet “DISPOZITA TË FUNDIT DHE KALIMTARE”.

14. Pas nenit 23 shtohet neni 23/1, me këtë përmbajtje:
“Neni 23/1

Administrimi i projektpropozimeve

Deri në ngritjen dhe funksionimin e sistemit elektronik për financimin e projekteve të dedikuara dhe regjistrit elektronik për të rinjtë, aplikimet e kandidatëve për përfitimin e financimeve, nëpërmjet fondit grant të dedikuar për rininë, si dhe për ankimimet administrative do të administrohen në format fizik, nëpërmjet rrugëve postare dhe nëpërmjet postës elektronike, pranë AKR-së.”.
II. Ngarkohen ministria përgjegjëse për rininë dhe Agjencia Kombëtare e Rinisë për zbatimin e këtij vendimi.

Ky vendim hyn në fuqi pas botimit në Fletoren Zyrtare.

KRYEMINISTËR

